**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.09.2025, ora 08.00 – 25.09.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 25.09.2025, ora 07.00**

**RÂURI**

**Debitele au fost, în general, staționare**, exceptând cursurile inferioare ale Someșului și Mureșului, unde au fost în ușoară scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mici (sub 30%) pe râurile din bazinele hidrografice: Iza, Crasna, Barcău, Crișul Negru, Moravița, Caraș, Nera, Cerna, Vedea, Argeș, Râmnicu Sărat, Bârlad, pe cursul inferior al Bistriței, pe afluenții Prutului, pe unii afluenți din bazinele mijlocii și inferioare ale Jiului, Oltului și pe râurile din Dobrogea.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi, în general ,staționare.**

Sunt posibile creșteri izolate de niveluri și debite pe unele râuri mici din zonele de deal și de munte din nordul, centrul și sud-vestul țării ca urmare a precipitațiilor prognozate şi propagării.

**Nivelurile** pe râuri la stațiile hidrometrice **se vor situa sub COTELE DE ATENȚIE**

**DUNĂRE**

**Debitul la intrarea în ţară** (secţiunea Baziaş) în intervalul 24-25.09.2025 **a fost** î**n scădere (2600 m3/s)**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere pe sectorul Gruia-Turnu Măgurele și în creștere pe sectorul Zimnicea-Tulcea.

**Debitul la intrarea în ţară** (secţiunea Baziaş) **va fi în scădere (2500 m3/s).**

În aval de Porțile de Fier, debitele vor fi în scădere pe sectorul Gruia–Zimnicea, staționare la Giurgiu și în creștere pe sectorul Oltenița-Tulcea.

**2.** **Situaţia meteorologică în intervalul 24.09.2025, ora 10.00 –25.09.2025, ora 06.00**

**Administraţia Naţională de Meteorologie (A.N.M.) a emis la data de 24.09.2025, la ora 10:00, atenţionarea meteorologică nr. 139, astfel:**

**-informare meteorologică valabilă în intervalul 24.09.2025, ora 10:00-26.09.2025, ora 21:00, vizând răcire accentuată și intensificări ale vântului:** „vremea se va răci accentuat miercuri (24 septembrie) în nordul și centrul Moldovei, apoi și în celelalte regiuni (temperaturi cu aproximativ 10...15 grade mai scăzute decât în zilele precedente). Începând din noaptea de miercuri spre joi (24/25 septembrie) temporar vântul va avea intensificări în jumătatea de sud a țării și izolat în rest, cu viteze la rafală în general de 40...50 km/h.”

**-COD GALBEN valabil în intervalul 25.09.2025, orele 07:00-21:00, vizând intensificări ale vântului:** „pe parcursul zilei de joi (25 septembrie), în județele Caraș-Severin, Buzău, Brăila, vestul județului Ialomița și pe litoral, vântul va avea intensificări cu viteze de 50...65 km/h.”

Această atenţionare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă**vizate, astfel:*

*-către toate prefecturile* (42 de prefecturi)***-* *informare meteorologică***;

*-către prefecturile judeţelor:* ***BRĂILA*, *BUZĂU,* *CARAŞ-SEVERIN, CONSTANŢA, IALOMIŢA şi TULCEA*** (6 prefecturi)***-COD GALBEN***.

**În ţară,** în nord-est valorile termice au marcat o scădere accentuată față de intervalul anterior și, în marea lor majoritate, s-au situat ușor sub mediile climatologice specifice datei. În celelalte zone, în general, temperaturile nu s-au modificat semnificativ, astfel că vremea s-a menținut mai caldă decât în mod obișnuit (local abateri pozitive de până la 8 grade în Banat). Ziua cerul a avut înnorări în nord-vest, în nord și în nord-est, iar în rest a fost mai mult senin. Noaptea s-a înnorat treptat și în restul teritoriului. Ploi slabe sau burniță au fost mai ales în a doua parte a intervalului local în Banat, Crișana, Maramureș, pe arii restrânse în Transilvania și cu totul izolat în Moldova și Oltenia. Vântul a suflat slab și moderat, pe alocuri cu intensificări în a doua parte a nopții în jumătatea de sud și izolat în rest, cu viteze la rafală în general de 45...55 km/h (până la 65 km/h la Sulina, județul Tulcea). Temperaturile maxime s-au încadrat între 14 de grade la Rădăuți şi 31 de grade la Timișoara, Jimbolia, Lugoj și Banloc. La ora 06.00, se înregistrau valori termice cuprinse între 8 grade la Întorsura Buzăului și Rădăuți și 20 de grade la Oravița, Drobeta-Turnu Severin și Băile Herculane. Pe suprafețe mici a fost ceață în sud-est și în depresiunile din estul Transilvaniei.

**Observație:**în intervalul de diagnoză au fost în vigoare 4 atenționări meteorologice cod galben pentru fenomene meteorologice periculoase imediate, emise după cum urmează: 2 de SRPV Constanța și 2 de CNPM pentru Muntenia.

**La Bucureşti,** vremea a fost frumoasă și mai caldă decât în mod normal la această dată. Cerul a fost mai mult senin până spre miezul nopții, apoi s-a înnorat. Vântul a suflat slab și moderat, cu intensificări în ultimele ore ale intervalului, când la rafală s-au atins viteze de 40...45 km/h. Temperatura maximă a fost de 27 de grade la Băneasa și Afumați și de 28 de grade la Filaret. La ora 06.00 se înregistrau 15 grade la toate stațiile.

**3. Prognoza meteorologică în intervalul 25.09.2025, ora 09.00-26.09.2025, ora 9.00**

**În ţară,** vremea se va răci semnificativ în cea mai mare parte a teritoriului, iar valorile termice se vor situa sub cele specific datei în Moldova, în estul Transilvaniei, precum și în nordul, centrul și estul Munteniei, în timp ce în restul teritoriului se vor situa în jurul acestora. Temperaturile maxime se vor încadra între 11 grade în nordul Moldovei și 25 de grade în Banat, iar cele minime vor fi cuprinse între 2 și 16 grade, mai scăzute în estul Transilvaniei, spre 0 grade. Cerul va fi mai mult noros. Temporar va ploua, mai ales sub formă de aversă, în Banat, Crișana, Maramureș, cea mai mare parte din Transilvania, jumătatea de nord a Moldovei, local în Oltenia și izolat în Muntenia. Pe suprafețe mici vor fi posibile descărcări electrice și cantități de apă de peste 15...20 l/mp. La munte, la altitudini de peste 2000 m vor fi posibile și precipitații slabe sub formă de ninsoare. Vântul va sufla slab și moderat și mai ales ziua, temporar vântul va avea intensificări în jumătatea de sud a țării și izolat în rest, cu viteze la rafală în general de 40...50 km/h, iar în județele Caraș-Severin, Buzău, Brăila, vestul județului Ialomița și pe litoral, de 50...65 km/h. Izolat vor fi condiții de ceață.

**La Bucureşti,** vremea se va răci semnificativ. Vântul va avea intensificări, mai ales ziua, când la rafală se vor atinge viteze de până la 40...50 km/h. Cerul va prezenta înnorări, iar noaptea vor fi condiții de ploaie slabă. Temperatura maximă se va situa în jurul valorii de 21 de grade, iar cea minimă va fi de 8...10 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.N.M.A.P.-D.J.M. Arad** informează telefonic că la data de 24.09.2025, în jurul orei 03:00, s-a produs un incendiu pe amplasamentul societății SC Comard Palard SRL din comuna Iratoșu (profil de activitate-colectare și stocare temporară a deșeurilor). Incendiul s-a manifestat pe o suprafață de cca 6000 mp, afectând trei hale de prelucrare a lemnului/ dezmembrare paleți de lemn; au ars mai multe utilaje și cantități mari de deșeuri diverse (lemn, carton, hârtie, mase plastice etc). Cauzele izbucnirii incendiului sunt în curs de investigare. Datorită direcției vântului, fumul nu a afectat calitatea aerului din comuna Iratoșu și din localitățile învecinate. Echipajele I.S.U. Arad au lichidat incendiul în cursul nopții de 23/ 24.09.2025.

**Agenţia Naţională pentru Mediu și Arii Protejate** informează că din rezultatele analizelor efectuate la data de 23.09.2025 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

**2. În domeniul solului şi vegetaţiei**

**G.N.M.-C.J. Argeș** revine cu informații despre poluarea solului cu produs petrolier din zona comunei Popești de la data de 23.09.2025, ora 12:30, produsă în urma coroziunii conductei Conpet Icoana-Cartojani. S-au scurs cca 7000 l de țiței, fiind afectați 20 mp de teren agricol proprietate privată și 50 ml canal de scurgere din pământ. Echipa de intervenție Conpet a oprit pomparea, a pus conducta în scurgere în zona Cartojani, a executat gropi de poziție pentru colectarea fluidului scurs și a procedat la vidanjarea acestuia, a răspândit cca 240 kg de material absorbant biodegradabil pe suprafața afectată, urmând ca aceasta să fie adusă la starea inițială.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA COMUNICARE ȘI DIGITALIZARE